Se trobaba en o laco de Texcoco, construita orichinalment dencima de tres chicotas islas d'o laco, Tenochtitlán, Tlatelolco y Nonalco, encara que quan hi plegoron os espanyols s'heban adhibito tamién as chicotas islas de Tultenco y Mixhuca. Yera conectata con tierra firme por meyo de bellas calzatas elevatas sobre as auguas d'o laco, construitas por piedras, fusta y tierra. Antiparte, as auguas d'o laco s'emplegaban no nomás ta la pesca, sino tamién ta cultivar-ie (en as ditas chinampas) alimentos vechetals. Istas chinampas, con o tiempo, esdevenían tierra firme, enamplando asinas poquet a poquet a superficie emerchita d'as auguas d'o laco.